Štefanec, Ivan, poslanec NR SR (2012-07-31):
Ďakujem pekne. Pani predsedajúca, ctené dámy, vážení páni, pán minister, keď som išiel sem, tak som sa pozrel na internet a môžem povedať radostnú správu, že máme ďalšiu medailu z olympiády. Takže gratulujeme pánovi Miškovi Martikánovi, má bronz. Myslím, že to nás spája. Ale už nás určite nespája to, čo sa vláda chystá urobiť v druhom pilieri. A určite nás nespája to, akým spôsobom sa to chystá urobiť. Pán predseda vlády tu odôvodňoval tento vládny návrh tým, že vláda má veľké dôvody na skrátené legislatívne konanie. Dámy a páni, ja som presvedčený, že vláda nemá dôvody. Možno tak urobiť len v taxatívne vymedzených prípadoch. Zákon hovorí, že len v ohrození základných ľudských práv a slobôd, v ohrození bezpečnosti, alebo keď hrozia značné hospodárske škody. Nuž, ja som presvedčený, že teraz sú ohrozené ľudské práva a slobody, ale sporiteľov v druhom pilieri. Je ohrozená aj bezpečnosť ich vkladov a úspor. A značné hospodárske škody skôr hrozia tým, čo robí vláda, akú robí ekonomickú politiku a akým spôsobom ju robí. Že si je toho vláda vedomá, myslím si, že svedčí aj tento proces. Koncom leta, keď sme nezvykli rokovať, skrátené legislatívne konanie, na ktoré sme sa pána ministra pýtali ešte vo štvrtok. Pán minister nám odpovedal, že nič také neprichádza do úvahy. A zrazu, máme to tu. Dokonca prerušené prvé čítanie. Dámy a páni, pri tomto procese boli snáď porušené všetky pravidlá, aké byť mohli. Dva dni pripomienkovaní proces pred tým, než sa dostal do vlády, do parlamentu tento zákon, skrátené legislatívne konanie pri prerušenom prvom čítaní a podľa môjho názoru aj zlé odôvodnenie. Ponúknem vám zopár argumentov. Vláda hovorí, že jej chýba 500 mil. eur. Je to lož. Je to lož a považujem to za výmysly a nie za relevantné čísla. Rozmením teraz tieto čísla na drobné. Minulý rok mali samosprávy prebytok 30 mil. eur. Aktuálne na rok 2012 vláda predpokladá deficit 96 mil. eur, bez akéhokoľvek dôvodu, teda účelové zhoršenie o 126 mil. eur. Z ničoho nič sa samosprávam zhorší 126 mil. eur. Vymyslené, ničím nepodložené. Ďalší argument. Na nákup ropy chce ministerstvo financií vyčleniť 95 mil. eur z verejných financií, pričom len menšina členských štátov Únie nakupuje núdzové zásoby ropy z verejných financií. O tomto kroku, je pravdou, že uvažovala už minulá vláda, a je zaujímavé, že aj včera na tlačovej konferencii predseda vlády povedal, že toto je niečo, čo mu chýba, ale zároveň poveril ministra hospodárstva riešením tejto otázky. Takže zrazu asi to chýbať nebude. A keď v iných krajinách sa to neplatí z verejných zdrojov, neviem, prečo by sme to mali platiť z verejných zdrojov na Slovensku? Ďalšie číslo, 76 mil. eur sa má použiť na nakontrahovanie v regionálnom operačnom programe, kde chce ministerstvo financií vyplatiť túto čiastku. Myslím si, že to vôbec nie je potrebné, pretože minimálne rovnaké zdroje sa dajú ušetriť v iných častiach toho istého operačného programu. Som si istý, že ministerstvo financií to veľmi dobre vie. Ďalšia čiastka, 40 mil. eur, digitálna dividenda, ktorá je rozpočtovaná v roku 2012, vraj v tomto roku nepríde. Vláda ju presunula do roku 2013, ale vraj za to môže vláda minulá. Nuž, keď súčasná to posúva do budúceho roku, tak je to zodpovednosť vlády súčasnej. To je logické. Zdravotníctvo, osobitná oblasť, kde minulá vláda nechala rezervu 50 plus 50, 50 v hotovosti, 50 nehotovostných rezervných čiastok, a dohromady teda 100 mil. eur. V súčasnej predikcii sa hovorí o takmer 200 mil. eur v zdravotníctve. Dámy a páni, v zdravotníctve je taký neporiadok, že ani súčasná vláda nevie, čo sa tam deje, a vymýšľa si milióny, len aby strašila a odôvodňovala svoje návrhy. Nijako nie je zdôvodnené zhoršené hospodárenie Slovenskej konsolidačnej o 50 mil. eur. Ani napríklad 58 mil. eur, ktoré sú spomínané v materiáli, ktorý bol predložený na vládu a ktorý by mal byť údajne čiastkou, ktorá pôjde z Fondu národného majetku. Nie je jasné, komu to pôjde, akým spriateleným firmám, či to budú dividendy alebo nejaké iné čiastky. Vieme len, že 58 mil. eur zrazu budeme potrebovať pre Fond národného majetku. Úplne bezdôvodne. Ak je pravda, že sa nezrealizuje predaj CO2 kvót v sume 27 mil. eur, ktorú si pri tvorbe rozpočtu definovalo ministerstvo životného prostredia, potom by sa mali viazať výdavky tohto rezortu v rovnakej výške. Ak je tiež pravda, že JAVYS nevyplatí dividendu 20 mil. eur, potom by sa mali viazať výdavky jadrového fondu určené pre JAVYS v rovnakej výške. A tak ďalej a tak ďalej. To, čo som spomenul, už presahuje čiastku 500 mil. eur. Dámy a páni, je prirodzené, že v rozpočte sa niektoré položky vyvíjajú lepšie a niektoré horšie. Vyvíja sa tak rozpočet každý rok. Je pravdou, že tento rok sa daňové príjmy nevyvíjajú pozitívne. Ešte 11. júna zasadal daňový výbor a upozornil, že tento rok sa vyberie približne o 300 mil. eur menej na daniach, pričom stále nepozná dôvod. Ani Inštitút finančnej politiky, ani ďalší odborníci z ministerstva financií ten dôvod nepoznajú. Čiže hádzať to na finančnú správu je len a len politická argumentácia pána premiéra. Ale realitou je, že daňový výber nie je na trajektórii, ktorú by sme si želali. Realitou ale aj je, že na druhej stránke máme pozitívne príjmy rozpočtu, ktoré dokážu vykryť týchto 300 mil. bez akýchkoľvek dodatočných nákladov. Mimochodom, hovorí o tom aj materiál, ktorý je súčasťou predloženého materiálu na rokovanie vlády. Môžeme tam nájsť napríklad dividendy zo štátnych podnikov, alebo lepšie hospodárenie Sociálnej poisťovne a tak ďalej a tak ďalej. Ďalší argument. Rozpočet sme prijímali pri predpoklade rastu 1,7 percenta. Dnes máme predpoklad rastu na tento rok 2,5 percenta. Aj keď kolegovia zo SMER-u pri prijímaní rozpočtu upozorňovali na rast, že je vraj príliš ambiciózny, už dnes aj oni uznávajú, že rast tohto roku bude ešte vyšší, a len kvôli tomuto nárastu rastu bude mať štátny rozpočet dodatočné príjmy minimálne ďalších 100 mil. eur. A tak ďalej a tak ďalej. Strašenie o akomsi 500-miliónovom výpadku je len a len strašenie. A považujem to za rozprávkové výmysly. Ďalší dôkaz. Dňa 17. júla Medzinárodný menový fond zverejnil prognózu pre Slovensko, ktorá hovorí, že deficit slovenských verejných financií bude na úrovni 4,4 percenta. Vtedy ani ministerstvo financií to nerozporovalo, 4,4 percenta. Mimochodom Európska komisia stále počíta s deficitom 4,5 percenta. Vláda zrazu len zistila, že 500 mil. chýba, ajhľa, len vtedy, keď potrebuje zobrať ľuďom z druhého piliera. Preto som si absolútne istý, že súčasná argumentácia je len a len zásterkou pre to, aby vláda siahla na úspory ľudí v druhom pilieri. A myslím si, že nejde len o tých 500 mil. eur, ktoré vláda chce zobrať každoročne. Myslím si, že ide ešte o viac, o 5 mld. eur, ktoré majú všetci sporitelia na účtoch. Jeden a pol milióna ľudí, dámy a páni, si poctivo šetrí na svoje dôchodky s tým, aby boli zabezpečení na starobu. Ide o tento balík, ide o 5 mld. eur. A súčasná snaha vlády je len ďalším krokom v snahe dostať sa k týmto peniazom. Považujem to za falošné a považujem to za vrcholne neetické. Z hľadiska procesu aj moji predrečníci, aj ja, sme spomínali, že nie je všetko v poriadku. A na základe uvedených dôvodov, aj na základe absolútne vymyslenej argumentácie, dovoľujem si teda predniesť návrh, aby Národná rada podľa § 73 rokovacieho poriadku ods. 3 písm. b) nepokračovala v rokovaní o tomto vládnom návrhu. A zároveň si vás dovoľujem požiadať o podporu tohto návrhu. Ďakujem. (Potlesk.)